Indien die suksesse van hierdie, en ander, skole – waaronder ’n aantal skitterende voorbeelde in die townships – nagedoen kon word, sou baie kinders daarby baat.
Minstens driekwart van Suid-Afrikaanse skole kan, byvoorbeeld, as wanfunksioneel beskou word. Tot 80% van ons graad viers is terselfdertyd funksioneel ongeletterd. Kinders wat die meeste Suid-Afrikaanse skole bywoon is nie op die vereiste opvoedkundige vlak vir hul graad of ouderdom nie en is sleg voorberei vir latere studie en die werkwêreld. Dit het ernstige implikasies vir Suid-Afrika se toekoms en ons moet almal daaroor bekommerd wees.
Alles is egter nie verlore nie. ’n Aantal staatskole is oases van voortreflikheid en bied onderwys van gehalte vir diegene wat daar skoolgaan. Dit sluit ’n aantal voormalige Model C-skole, ’n paar skole in townships, maar ook ’n groot aantal Afrikaanse skole in.
Een van die redes waarom Afrikaanse skole so goed presteer is hoë onderrigstandaarde. ’n Ondersoek in 2016 het bevind dat Wiskunde-onderwysers in Afrikaanse skole ’n gemiddeld van 97% in die preliminêre eksamen vir die vak behaal het.
In plaas daarvan om Afrikaanse skole te koester, by hulle te leer en daarna te streef om hul suksesse in die breër onderwysstelsel na te doen lyk dit of daar (veral in Gauteng) ’n daadwerklike poging aangewend word om hierdie skole te verswak uit name van ’n onbesonne ideologiese aanval op die ‘onderdrukker’.
Die aantal Afrikaanse skole neem voortdurend af en dit lyk beslis asof daar, veral in Gauteng, in ’n mate ’n veldtog bestaan teen skole wat in dié taal onderrig.
Die Hoërskool Overvaal-insident vroeër vanjaar, waar ’n Afrikaanse skool deur die department gedwing is om Engelssprekende leerders te aanvaar ten spyte van die feit dat daar naby twee Engelsmediumskole met ruimte vir hulle was, is so ’n voorbeeld.
Ons by die IRV het in dié tyd die optrede van die Gautengse Departement van Onderwys sterk veroordeel. Verdere bewys van ’n verskraling van Afrikaans in Gauteng is dat jy nie meer ’n medium van onderrig kan kies wanneer jy op die onderwysportaal van die Gautengse regering vir ’n skool aansoek doen nie, wat impliseer dat ’n mens nie meer Afrikaans as die onderrigmedium kan kies nie.
Politieke leierskap in Suid-Afrika, veral in Gauteng, sou baat deur sy bes vir onderwys en skoolgaande kinders te doen, eerder as om ’n eng politieke agenda te dien. Dit kan gedoen word deur Afrikaanse skole, hul onderwysers en diegene wat hulle bywoon te ondersteun, eerder as om hierdie skole te verswak.
Marius Roodt is ’n Veldtogbestuurder by die Instituut vir Rasseaangeleenthede (IRV), ’n dinktenk wat politieke en ekonomiese vryheid bevorder. Indien jy saamstem met wat jy so pas gelees het, kan jy hier klik of jou naam SMS na 32823.